**Oppgave:**

Velg en tekst fra primærlitteraturen på pensumlisten. Presenter kort hva teksten handler om og i hvilken idéhistorisk kontekst/sammenheng den er blitt skrevet i. Trekk inn teoretiske perspektiver fra sekundærlitteraturen og diskuter hvordan forfatteren etablerer sin autoritet. ​

**Eksamensform:**

Tre dagers hjemmeeksamen. Omfang: 7-9 sider à 2.300 tegn

**Sensorveiledning:**

Oppgaven ber kandidaten velge en originaltekst fra pensumlisten. Den ber videre om en kort redegjørelse av tekstens innhold og i hvilken idéhistorisk sammenheng den er skrevet. Deretter ber oppgaven kandidaten om å diskutere hvordan forfatteren etablerer sin autoritet i teksten. Dette skal gjøres både gjennom analyse av teksten og gjennom å hente inn perspektiver fra sekundærlitteraturen.

 En god besvarelse bør begrunne valget av originaltekst.

Oppgaven er nokså åpen. Originaltekstene kandidaten har å velge mellom, er mange og svært varierte, skrevet i perioden mellom 1350 og 1700. Noen av dem er særdeles teoretisk komplekse.

Redegjørelse av tekstens innhold bør ikke være for lang. Den kontekstuelle situasjonen varierer også stort, men kandidaten bør ikke fortape seg i biografiske detaljer.

 Et gjennomgående tema i vårens undervisning har vært hvordan forfatterne på ulikt vis etablerer sin autoritet. Viktige spørsmål er hvordan forfatteren presenterer seg selv, hvordan hun fremlegger sine påstander, og hvordan hun, på ulikt vis, forsøker å overbevise sine lesere. Her kreves det en nokså detaljert analyse av primærteksten(e). Den gode besvarelsen greier å belyse autoritetsspørsmålet fra ulike perspektiver gjennom å fokusere på enkelte passasjer i teksten. Den gode besvarelsen bør også trekke inn perspektiver fra sekundærlitteraturen og gjerne også diskutere de påstander som sekundærlitteraturen presenterer.

 Besvarelsen krever med andre ord evne til å analysere og drøfte autoritetsspørsmålet ved hjelp av et originalverk (en primærtekst), og å kunne plassere dette originalverket i en idéhistorisk kontekst.

 En god besvarelse viser både analytiske ferdigheter og god oversikt over idéhistoriske epoker, samt evne til å anvende til dels vanskelig primærlitteratur.

For øvrig må kandidaten også oppfylle kravene i den generelle sensorveiledningen.

**Alternativ oppgave til dem som har utsatt eksamen:**

Velg en tekst fra primærlitteraturen på pensumlisten. Presenter kort hva teksten handler om og i hvilken idéhistorisk kontekst den er blitt til. Trekk inn teoretiske perspektiver fra sekundærlitteraturen og diskuter hvordan forfatteren utfordrer tradisjonelle forestillinger om kjønn.

**Eksamensform:**

Tre dagers hjemmeeksamen. Omfang: 7-9 sider à 2.300 tegn

**Sensorveiledning:**

Oppgaven ber kandidaten velge en originaltekst fra pensumlisten. Den ber videre om en kort redegjørelse av tekstens innhold og i hvilken idéhistorisk sammenheng den er skrevet. Deretter ber oppgaven kandidaten om å diskutere hvordan forfatteren utfordrer eller kritiserer historisk overleverte forestillinger om kjønn. Dette skal gjøres både gjennom analyse av teksten og gjennom å hente inn perspektiver fra sekundærlitteraturen.

 En god besvarelse bør begrunne valget av originaltekst.

Oppgaven er nokså åpen. Originaltekstene kandidaten har å velge mellom, er mange og svært varierte, skrevet i perioden mellom 1350 og 1700. Noen av dem er særdeles teoretisk komplekse.

Redegjørelse av tekstens innhold bør ikke være for lang. Den kontekstuelle situasjonen varierer også stort, men kandidaten bør ikke fortape seg i biografiske detaljer.

 Et sentralt tema i vårens undervisning har vært hvordan forfatterne på ulikt vis utfordrer tradisjonelle forestillinger om kjønn generelt, og om intellektuelle kvinner spesielt. Viktige spørsmål er hvilke debatter forfatterne deltar i (religiøse, politiske, medisinske, naturfilosofiske og/eller økonomiske), og hvordan forfatterne kritiserer og korrigere ulike fordommer som gjelder kvinner. Her kreves det en nokså detaljert analyse av primærteksten(e). Den gode besvarelsen greier å belyse forestillinger om kjønn fra ulike perspektiver gjennom å fokusere på enkelte passasjer i teksten. Den gode besvarelsen bør også trekke inn perspektiver fra sekundærlitteraturen og gjerne også diskutere de påstander som sekundærlitteraturen presenterer.

 Besvarelsen krever med andre ord evne til å analysere og drøfte temaet ved hjelp av et originalverk (en primærtekst), og å kunne plassere dette originalverket i en idéhistorisk kontekst.

 En god besvarelse viser både analytiske ferdigheter og god oversikt over idéhistoriske epoker, samt evne til å anvende til dels vanskelig primærlitteratur.

For øvrig må kandidaten også oppfylle kravene i den generelle sensorveiledningen.